**NÁRODNÁ RADA SLOVENSKEJ REPUBLIKY**

**IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Č.: KNR-UPV-4871/2025-4

**Informácia**

**733a**

**o prerokovaní vládneho návrhu ústavného zákona, ktorým sa mení a dopĺňa Ústava Slovenskej republiky č.  460/1992 Zb. v znení neskorších predpisov (tlač 733) vo výboroch Národnej rady Slovenskej republiky v  druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Národná rada Slovenskej republiky uznesením č. 879 z 9. apríla 2025 rozhodla o tom, že vládny návrh **ústavného zákona**, ktorým sa mení a dopĺňa **Ústava Slovenskej republiky** **č.  460/1992 Zb.** v znení neskorších predpisov (tlač 733) prerokuje v druhom čítaní a pridelila ho na  prerokovanie týmto výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre vzdelávanie, vedu, mládež, šport   
a cestovný ruch** a

**Výboru** Národnej rady Slovenskej republiky **pre ľudské práva a národnostné menšiny.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie návrhu ústavného zákona v druhom čítaní vo výboroch.

**I.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh ústavného zákona pridelený, **neoznámili v určenej lehote** gestorskému výboru **žiadne stanovisko** k predmetnému vládnemu návrhu ústavného zákona (§ 75 ods. 2 zákona o  rokovacom poriadku Národnej rady Slovenskej republiky).

**II.**

Vládny návrh ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 733) prerokovali **Výbor** Národnej rady Slovenskej republiky **pre vzdelávanie, vedu, mládež, šport a cestovný ruch** 22. mája 2025, **Výbor** Národnej rady Slovenskej republiky **pre ľudské práva a národnostné menšiny** 26. mája 2025 a **Ústavnoprávny výbor** Národnej rady Slovenskej republiky 16. júna 2025, avšak neprijali uznesenie, keďže návrh uznesenia nezískal súhlas trojpätinovej väčšiny všetkých poslancov podľa § 52 ods. 4 zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov a  čl.  84 ods. 4 Ústavy Slovenskej republiky.

III.

Návrh spoločnej správy, vrátane stanoviska gestorského výboru, prerokoval Ústavnoprávny výbor Národnej rady Slovenskej republiky na 91. schôdzi 16. júna 2025. Spoločná správa, ani stanovisko gestorského výboru neboli schválené, keďže návrh stanoviska gestorského výboru nezískal súhlas potrebnej väčšiny členov Ústavnoprávny výbor Národnej rady Slovenskej republiky.

Predseda Ústavnoprávneho výboru Národnej rady Slovenskej republiky určil za  spoločnú spravodajkyňu poslankyňu Zuzanu Plevíkovú, ktorá predkladá predmetnú informáciu, na schôdzi Národnej rady Slovenskej republiky bude informovať o výsledku rokovania výborov Národnej rady Slovenskej republiky a bude navrhovať ďalší postup.

Predseda Ústavnoprávneho výboru Národnej rady Slovenskej republiky zároveň určil poslancov Richarda Glücka, Richarda Eliáša, Adama Lučanského, Štefana Gašparoviča, Miroslava Čellára a Tibora Gašpara za náhradníkov spoločnej spravodajkyne.

Miroslav Čellár

predseda Ústavnoprávneho výboru

Národnej rady Slovenskej republiky

Bratislava 16. júna 2025